
ΒΑΣΙΛΙΚΗ ΧΑΤΖΗΑΔΑΜΟΥ

ΑΡΧΑΓΓΕΛΟΣ

και άλλα τραγούδια της Κύπρου
στο Ίδρυμα Μιχάλης Κακογιάννης

Την Πέμπτη 6 Ιουνίου 2019, παρουσία του Πρέσβη της Κυπριακής Δημοκρατίας κ. Κυριάκου Κενεβέζου, το Σπίτι της Κύπρου σε συνεργασία με το Ίδρυμα Μιχάλης Κακογιάννης, την Ομοσπονδία Κυπριακών Οργανώσεων Ελλάδος (ΟΚΟΕ) και την Ένωση Κυπρίων Ελλάδος (ΕΚΕ), διοργάνωσαν το μεγάλο μουσικό αφιέρωμα «ΑΡΧΑΓΓΕΛΟΣ» με τη Βασιλική Χατζηαδάμου, στο Ίδρυμα Μιχάλης Κακογιάννης. 
«Τα παραδοσιακά τραγούδια που ερμηνεύει με την ξεχωριστή φωνή της η Βασιλική Χατζηαδάμου είναι φορέας μια αμόλυντης ευαισθησίας και αναδεικνύουν στοιχεία της εντοπιότητάς μας» επισήμανε η Μορφωτική Σύμβουλος δρ Νάντια Στυλιανού χαιρετίζοντας την εκδήλωση και συμπλήρωσε ότι «είναι ιδιαίτερη χαρά που έχουμε μαζί μας τον καλλιτέχνη Πόλυ Κυριάκου, έναν άνθρωπο της Διασποράς που υπηρέτησε άοκνα τον Πολιτισμό με σημαντική προσφορά και δράση στην Ελλάδα και την Αμερική. Οι στίχοι και τα ποιήματά του έχουν αγαπηθεί  ιδιαίτερα από το ελλαδικό κοινό και έχουν μελοποιηθεί από εξέχοντες Έλληνες συνθέτες».
Η Κύπρια ερμηνεύτρια Βασιλική Χατζηαδάμου, ένα σημαντικό πρόσωπο του Κυπριακού παραδοσιακού τραγουδιού που δίνει το στίγμα της στην Κύπρο και το εξωτερικό, ερμήνευσε τραγούδια από τον νέο της δίσκο με τον τίτλο «ΑΡΧΑΓΓΕΛΟΣ», σε μουσική του συνθέτη Ανδρέα Κατσιγιάννη και στίχους του ποιητή και στιχουργού, Πόλυ Κυριάκου.

Ο δίσκος «Αρχάγγελος», είναι μια σημερινή άποψη, μια συνέχεια στην παραδοσιακή μουσική, στον οποίο συμμετέχει και ο Μίλτος Πασχαλίδης. Περιλαμβάνει δέκα καινούρια έντεχνα τραγούδια σε κυπριακούς στίχους που έχει γράψει ο καταξιωμένος στιχουργός Πόλυς Κυριάκου, του οποίου στίχους έχουν μελοποιήσει, ο Γιάννης Μαρκόπουλος, ο Παντελής Θαλασσινός, ο Γιώργος Ανδρέου, ο Σταύρος Σιόλας και άλλοι. Τραγούδια του όπως το «Κερύνεια» και τα «Διόδια» έχουν ήδη αγαπηθεί σε όλο τον κόσμο και ερμηνεύτηκαν από τον Γιώργο Νταλάρα, τον Παντελή Θαλασσινό, τον Γιάννη Κότσιρα, τον Χρήστο Θηβαίο, την Ελευθερία Αρβανιτάκη, Κώστα Μακεδόνα και άλλους.

Συνθέτης και ενορχηστρωτής αυτής της νέας δισκογραφικής δουλειάς είναι ο Ανδρέας Κατσιγιάννης, ένας σημαντικός Έλληνας συνθέτης, ιδρυτής της παραδοσιακής ορχήστρας «Εστουδιαντίνα» Νέας Ιωνίας. Έχει γράψει μουσική, θέατρο και κινηματογράφο. Στενός συνεργάτης με τον Γιώργο Νταλάρα. Συνεργάστηκε επίσης με τον Γιάννη Μαρκόπουλο, τον Σταύρο Ξαρχάκο, τον Σταύρο Κουγιουμτζή, τη Χάρις Αλεξίου, τη Μαρία Φαραντούρη, τον Μπάμπη Τσέρτο, τον Δημήτρη Μπάση και άλλους.

Μουσικοί: Παύλος Μιχαηλίδης, βιολί, Ηλίας Μαντίκος, κανονάκι, Ανδρέας Ανδρέου, ούτι, Γιώργος Παππάς, λαούτο, Μιχάλης Δάρμας, κοντραμπάσο, Στρατής Σκουρκέας, κρουστά.

Στη συναυλία συμμετείχε η Αρετή Κετιμέ, μουσικός, ερμηνεύτρια, τραγουδοποιός και μια από τις πιο γνωστές οργανοπαίκτριες σαντουριού στην Ελλάδα.

Η συναυλία πραγματοποιήθηκε με τη στήριξη των Πολιτιστικών Υπηρεσιών του Υπουργείου Παιδείας και Πολιτισμού της Κύπρου.

